…………………

…………………2019 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**Д О К Л А Д**

**от**

**д-р Лозана Василева – заместник-министър на земеделието, храните и горите**

**Относно:** Проект на Наредба за изменение Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

**УВАЖАЕМА ГОСПОЖО МИНИСТЪР,**

На основание чл. 9а, т. 2 от Закона за подпомагане на земеделските производители (ЗПЗП), внасям за одобряване проект на Наредба за изменение на Наредба № 4 от 2015 г. за прилагане на мярка 11 "Биологично земеделие" от Програмата за развитие на селските райони за периода 2014 - 2020 г.

**Основните предложения и причини за изменение на наредбата се състоят в следното:**

С предлаганите изменения на Наредба № 4 от 2015 г. се цели да се синхронизира нормативната уредба на национално ниво с изискванията на чл. 29 от Регламент (ЕО) № 834/2007 на съвета от 28 юни 2007 година относно биологичното производство и етикетирането на биологични продукти и за отмяна на Регламент (ЕИО) № 2092/91 (Регламент № 834/2007), като се създаде по-голяма яснота относно изискванията за предоставяне на писмени доказателства от страна на операторите във връзка с прилагането на мярка 11 „Биологично земеделие“. Изменението предвижда и удължаване на срока за издаване и предоставяне на сертификати за биологично производство, предвиден в националното законодателство. В допълнение, проектът на наредба не противоречи на одобреното пето изменение на Програмата за развитие на селските райони за периода 2014 – 2020 г. (ПРСР 2014 – 2020 г.).

Разпоредбите на чл. 29 на Регламент № 834/2007 предвиждат надзорните и контролните органи да предоставят писмени доказателства на всеки оператор, който е обект на техния контрол и който отговаря на изискванията по регламента в областта на своята дейност. Писмените доказателства позволяват поне идентификацията на оператора и вида или гамата от продукти, както и периода на валидност. В текстовете на Програмата за развитие на селските райони за мярка 11 „Биологично земеделие“ е заложено изискването бенефициентите до края на петгодишния период на прилагане на дейността поне веднъж да получат сертификат за съответствие на произведената от тях растителна или животинска продукция с правилата на биологичното производство.

С предлаганите изменения в Наредба № 4 от 2015 г. се предвижда да бъдат променени сроковете, посочени в чл. 33, ал. 1, т. 2 и чл. 39 както и заличаване на текста, с което се цели внасяне на яснота по отношение на изискванията на чл. 33, ал. 1, т. 3 относно сертификатите или писмените доказателства, удостоверяващи произведена биологична продукция.

Съгласно чл. 33, ал. 1, т. 2 от Наредба № 4 от 2015 г. за прилагане на мярка 11 "Биологично земеделие" от Програмата за развитие на селските райони за периода 2014 - 2020 г. е заложено най-късно до 30 септември на петата година от поетия по мярка 11 ангажимент бенефициентите да имат издаден сертификат или писмено доказателство, което да удостоверява състоянието на парцелите и произведената продукция от земеделската култура, формираща размера на подпомагане, в годината на издаването им и се предоставят за всеки от подпомаганите парцели, за които е поет ангажимент, преминали периода на преход към биологично производство. В чл. 39 е указано, че кандидатите за подпомагане по мярка 11 "Биологично земеделие" прилагат копие на документ съгласно чл. 33, ал. 1, т. 2 поне веднъж от поемане на задължението, най-късно до 30 октомври на петата година от поемане на същото.

По отношение на горецитираните срокове е получено писмо до министъра на земеделието, храните и горите от 13 контролиращи лица, получили разрешение да осъществяват контрол за съответствие на биологичното производство.

Конкретно, представителите на контролиращите лица са информирали, че голяма част от операторите в системата на контрол отглеждат редица култури, които плододават по-късно и съответно реколтата от тях се прибира най-рано през септември месец. Предвид това за същите не е възможно контролиращото лице да издаде сертификат или писмено доказателство за съответствие на произведена биологична продукция, съобразно сроковете по чл. 33, ал. 1, т. 2.

При проведена среща на 4 септември 2019 г. с представители на Държавен фонд „Земеделие“, Министерство на земеделието, храните и горите и контролиращите лица, отново е изразена позиция на несъгласие от тяхна страна по отношение на така определените в наредбата срокове, като изложиха своите съображения, че запазването на определените сроковете в наредбата ще възпрепятства голяма част от операторите, подпомагани по мярка 11 „Биологично земеделие“, да изпълнят изискванията, разписани в Програмата за развитие на селските райони 2014-2020 г.

 В допълнение на срещата на 4-ти септември 2019 г. е поставен въпросът за редакция на чл. 33, ал. 1 от Наредба № 4 от 2015 г. и по-конкретно да се посочи, че количеството произведена продукция е общо според културата/продукта, а не отделно от всеки парцел/животно. Мотивите са, че искането за посочване на добивите от конкретен парцел или животни води до създаване на административна тежест и е предпоставка за допускане на технически грешки при въвеждане на конкретни добиви от всеки един парцел или животно при условие, че се сертифицира общото количество продукция.

С оглед намаляване на административната тежест и с цел уеднаквяване на сроковете по всички направления от мярка 11 „Биологично земеделие“, удължаването на срока в чл. 39 е предложено да бъде по отношение на трите направления – „биологично растениевъдство“, „биологично пчеларство“ и „биологично животновъдство“.

Промените в наредбата засягат ограничен кръг правни субекти - земеделските стопани, които са вече ползватели на помощта по мярка 11 „Биологично земеделие“ и имат поет ангажимент. От страна на администрацията, пряко заинтересовани страни от влизането в сила на проекта на НИ на Наредба № 4 от 2015 г. са ДФЗ-РА и МЗХГ. Засегнати заинтересовани страни са и контролиращите лица, чиито оператори са кандидати за подпомагане по мярка 11 „Биологично земеделие“ от ПРСР 2014-2020 г. и неправителствените организации, в чиито състав има земеделски стопани, които могат да бъдат кандидати за подпомагане по реда на цитираната мярка или са ползватели на помощта.

**Целите, които се поставят с предложения акт и очаквани резултати от прилагането:**

С предложените промени в нормативната уредба се цели да се осигури възможност на контролиращите лица в реалистични срокове да въведат информацията за произведената продукция от култури с по-късен период на плододаване, както и да се намали административната тежест за контролиращите лица чрез предложеното изменение да вписват общата продукция от парцелите спрямо съответната култура вместо от всеки конкретен парцел. По този начин ще се даде възможност на земеделските стопани, подпомагани по мярка 11 „Биологично земеделие“ от ПРСР 2014-2020, да отговорят на изискванията на наредбата, като предоставят писмени доказателства за произведена продукция, съгласно чл. 29 на Регламент № 834/2007.

Постигането на тези цели са очакваните резултати, към които е насочен настоящият проект за изменение на Наредба № 4 от 2015 г. Без приемането на тази уредба ще е налице невъзможност от страна на контролиращите лица в допустимите срокове да въведат пълната информация в издаваните сертификати на операторите, което би довело до възстановяване на 100% от изплатената финансова помощ на голяма част от кандидатите, чиито ангажименти изтичат през 2019 г. С промяната в Наредба № 4 от 2015 г. се цели да се избегнат административни пречки за земеделските стопани, подпомагани по мярка 11 да изпълнят изискванията за предоставяне на писмени доказателства за съответствие с биологичното производство. Това са положителните социални и икономически въздействия от варианта „Приемане на предложения проект на акт“.

**Финансови и други средства, необходими за прилагането на наредбата:**

Проектът не предвижда разходването на допълнителни средства от бюджета на Министерство на земеделието, храните и горите. Финансовите средства ще бъдат предвидени в сметката за средствата от Европейския съюз на Държавен фонд „Земеделие“ - Разплащателна агенция.

**Анализ за съответствие с правото на Европейския съюз:**

Проектът на наредба не е свързан с транспониране в националното законодателство на актове на ЕС, поради което към него не е приложена таблица за съответствие с Европейския съюз.

В съответствие с чл. 26, ал. 2 от Закона за нормативните актове са проведени срещи със заинтересованите страни – асоциации на биопроизводители и контролиращи лица, по предложение на които е инициирано изменение на Наредба № 4 от 2015.

Съгласно чл. 26, ал. 3 и 4 от Закона за нормативните актове проектът на Наредба за изменение на Наредба № 4 от 2015 г. за прилагане на мярка 11 "Биологично земеделие" от Програмата за развитие на селските райони за периода 2014 - 2020 г., както и докладът (мотивите) са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 14 дни. По-краткият срок за обществено обсъждане се обуславя от срока за издаване на сертификат за съответствие с биологичното производство, който към настоящия момент е 30-ти септември 2019 г. С проекта се предвижда неговото удължаване до 30 октомври. Мотивите за удължаването на сроковете за издаване и за предоставяне на писмените доказателства за биологично производство е обвързано с невъзможността на контролиращите лица да впишат в сертификатите добиви от култури, чийто период на плододаване и съответно събиране на реколтата е през месец септември. Това би довело до данни за нулева продукция от тези парцели за съответната култура, вследствие на което съгласно чл. 15, ал. 4 от Наредба № 4 от 2015 г. подпомаганите земеделски стопани възстановяват 100% от изплатената финансова помощ. В тази връзка с изменението на Наредба № 4 от 2015 г. се предвижда удължаване на срока с един месец за издаването и съответно с един месец за предоставянето в ДФЗ-РА на задължителните писмени доказателства за произведената продукция, което ще даде възможност на контролиращите лица да въведат в сертификатите на операторите вече осъществените добиви от съответните култури.

Справката за отразяване на постъпилите предложения от обществените консултации заедно с обосновката за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Съгласно чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение на Наредба № 4 от 2015 г. за прилагане на мярка 11 "Биологично земеделие" от Програмата за развитие на селските райони за периода 2014 - 2020 г.

|  |  |
| --- | --- |
| **Приложениe:**  | 1. Наредба;
2. Справка за отразяване на постъпилите становища;
3. Справка за проведената обществена консултация;
4. Постъпили становища.
 |

**С уважение,**

**Д-р Лозана Василева**

*Заместник-министър на земеделието, храните и горите*